PATVIRTINTA

Šiaulių rajono savivaldybės tarybos

2014 m. spalio 30 d. sprendimu Nr. T-263

**METŲ KRAŠTOTYRININKO PREMIJOS SKYRIMO NUOSTATAI**

**I SKYRIUS**

**BENDROSIOS NUOSTATOS**

1. Metų kraštotyrininko premijos nuostatai reglamentuoja Metų kraštotyrininko premijos (toliau – Premija) skyrimo tikslą, dydį, pretendentų atrankos komisijos (toliau – Komisija) darbo organizavimo tvarką, taip pat šios Premijos skyrimo tvarką.

2. Premijos steigėjas – Šiaulių rajono savivaldybės taryba (toliau – Savivaldybės taryba).

3. Premijos tikslas – skatinti Šiaulių rajono kraštotyrininkų veiklą, ugdyti kūrybiškumą, rengiant  
kraštotyros darbus, ekspedicijas, parodas, kuriant ir puoselėjant visuomeninius muziejus, plėtojant  
liaudies tradicijas.

4. Apie paraiškų Premijai gauti priėmimo laiką ir vietą skelbiama Šiaulių rajono savivaldybės (toliau – Savivaldybė) internetinėje svetainėje *www.siauliuraj.lt.*

5. Premija skiriama kasmet Šiaulių rajono kraštotyrininkams - suaugusiam ir jaunajam  
kraštotyrininkui už aktyvų, kūrybingą darbą kraštotyros srityje.

6. Premijai gali būti pristatomi visi Šiaulių rajone gyvenantys ir dirbantys kraštotyrininkai.

7. Paraiškas Premijai turi teisę teikti Lietuvos kraštotyros draugijos Šiaulių rajono skyriaus  
taryba, Savivaldybės administracijos Kultūros skyrius bei kiti juridiniai ir fiziniai asmenys (toliau –   
Pareiškėjai).

8. Premija mokama iš Šiaulių rajono savivaldybės kultūros plėtros programai skirtų Savivaldybės biudžeto asignavimų.

9. Premija yra 320 (trys šimtai dvidešimt) eurų. Prie šios sumos gali prisidėti ir rėmėjai. Premijoms skirta pinigų suma padalijama: suaugusiam kraštotyrininkui – 230 eurų; jaunajam kraštotyrininkui moksleiviui – 60 eurų ir jo vadovui – 30 eurų.

**II SKYRIUS**

**KOMISIJOS DARBO ORGANIZAVIMO TVARKA**

10. Nominantus atrenka penkeriems metams Savivaldybės administracijos direktoriaus įsakymu  
sudaryta Komisija iš septynių narių. Į Komisijos sudėtį įeina Lietuvos kraštotyros draugijos Šiaulių  
rajono skyriaus tarybos, Šiaulių rajono savivaldybės administracijos Kultūros, Švietimo ir sporto  
skyrių bei Savivaldybės kultūros centro atstovai.

11. Komisijos darbas organizuojamas pagal komisijos patvirtintą darbo reglamentą.

12. Į Komisijos posėdžius kviečia ir jos darbui vadovauja pirmininkas, renkamas slaptu balsavimu paprasta balsų dauguma.

13. Komisijos posėdis yra teisėtas, kai jame dalyvauja ne mažiau kaip 5 Komisijos nariai.

14. Pareiškėjai Komisijai iki skelbime nurodytos datos pateikia pretendentų parengtų kraštotyros  
darbų sąrašą bei trumpą pretendentų kraštotyrinės veiklos aprašymą.

15. Komisija pagal pateiktus dokumentus svarsto pretendentų veiklą, jų darbo rezultatus bei  
reikšmę ir išrenka pretendentus premijai gauti.

16. Komisijos sprendimai priimami posėdyje dalyvaujančių jos narių balsų dauguma. Balsuojama atvirai. Esant lygiam balsų skaičiui, sprendžiamąjį balsą turi Komisijos pirmininkas.

17. Komisijos sprendimas dėl nominantų priimamas iki einamųjų metų kovo l d.

18. Komisijos sprendimai įforminami posėdžio protokolu, kurį pasirašo Komisijos pirmininkas ir  
sekretorius.

**III SKYRIUS**

**NOMINANTŲ ATRANKOS KRITERIJAI**

19. Nominantų atrankos kriterijai:

19.1. medžiagos rinkimas apie istorijos ir kultūros paveldą, liaudies tradicijų tyrinėjimas ir tąsa bei surinktos medžiagos publikavimas ir sklaida;

19.2. eksponatų rinkimas muziejams, visuomeninių muziejų ekspozicijų įrengimas ir saugojimas, edukacinės veiklos organizavimas;

19.3. kraštotyrinio darbo, veiklos išliekamoji vertė krašto ir Šiaulių rajono istorijai bei istorijos ir kultūros paveldui;

19.4. informacijos patikimumas, tyrinėtos temos aktualumas;

**IV SKYRIUS**

**PREMIJOS SKYRIMO TVARKA**

20. Premija skiriama Šiaulių rajono savivaldybės administracijos direktoriaus įsakymu Komisijos teikimu.

21. Premija tam pačiam asmeniui gali būti suteikiama ne anksčiau kaip po 5 metų nuo Premijos  
gavimo.

22. Premijos teikimą organizuoja Savivaldybės administracijos Kultūros skyrius ir Savivaldybės  
kultūros įstaigos. Premija įteikiama einamųjų metų kovo mėnesį, minint Knygnešio dieną.

**V SKYRIUS**

**BAIGIAMOSIOS NUOSTATOS**

23. Šie nuostatai gali būti keičiami, papildomi ar naikinami Savivaldybės tarybos sprendimu,  
Savivaldybės administracijos Kultūros skyriaus teikimu.

24. Šie nuostatai viešai paskelbiami Savivaldybės internetinėje svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_